Hvernig vitum við hvernig veðrið verður ? Svarið við þessu byrjar með því að við öflum gagna um veðrið undanfarið og á svæðinu kringum okkur . Nú á dögum er þetta gert bæði með venjulegum og sjálfvirkum athugunum á tilteknum stöðum og einnig til dæmis með myndum sem teknar eru úr gervitunglum . Gögnin sem veðurfræðingarnir fá til skoðunar sýna hita loftsins , þrýsting þess , vindstefnu og vindhraða , úrkomu , skýjafar og fleira . Miklu skiptir að þessi gögn nái yfir stórt svæði , ekki síst ef við ætlum að spá nokkra daga fram í tímann . Þessi mynd úr gervitungli sýnir lægð suð-vestur af Íslandi . Þegar gögnin eru fengin gerir veðurfræðingurinn svokallað reiknilíkan um hegðun lofthjúpsins fram í tímann . Til þess notar hann ýmis almenn lögmál eða reglur sem um þetta gilda . Sem dæmi má nefna að loftið leitar frá svæði með háum þrýstingi inn á svæði með lágum þrýstingi en sveigir svo raunar líka á tiltekinn hátt vegna snúnings jarðar um möndul . Annað dæmi er það að rakinn í loftinu þéttist þegar það kólnar og þá verður ef til vill rigning . Þegar veðurspár rætast ekki má segja í stuttu máli að það stafi af því hvað veðrakerfin eru flókin . Upphaflegu gögnunum kann því að vera ábótavant , einkum þegar „ mikið er að gerast “ , það er að segja að miklar breytingar eru á skilyrðum frá einum stað til annars . Einnig geta reiknilíkönin þá brugðist . Auk þess getur komið fyrir að veður verður mjög staðbundið , þannig að sama veður ríkir aðeins á litlu svæði , og þá getur verið erfitt að segja fyrir um það . Lesandinn getur fundið fleiri og rækilegri svör um þessi efni með því að smella á efnisorðin sem fylgja svarinu .